钦定古今图书集成/历象汇编/乾象典/第080卷 > 《相雨书》
## 钦定古今图书集成/历象汇编/乾象典/第080卷 > 《相雨书》

### 候雨法

常以戊申日，候日欲入时，上有冠云，不问大小，视四
方，黑者大雨，青者小雨。

候日始出，日正中有云覆日，而四方有云，黑者大雨，
青者小雨。

“四方有云如羊猪”，雨立至。

四方北斗中有云，“后五日大雨。”

四方斗中无云，唯河中有云，三枚相连，状如浴猪，三
日大雨。

以丙丁辰之日，四方无云，唯汉中有者，六十日风雨
如常。

以六甲之日平旦清明，东向望日始出时，如日上，上
有云，大小贯日中，青者以甲乙日雨，赤者以丙丁日
雨，白者以庚辛日雨，黑者以壬癸日雨，黄者以戊己
日雨。

六甲日，四方云皆合者，即雨。

以天方雨时，视云，有五色，黑赤并见者，即雹；黄白杂
者，风多雨少；青黑杂者，雨随之，必滂沛流潦。

《四方有濯鱼云游》疾者即日雨，游迟者雨少难至。